Avoimuusrekisterityöryhmän kokous 10/2021

Aika 3.9.2021 klo 10:00-12:00

Paikka Kokous järjestettiin siten, että oli mahdollista osallistua joko paikan päällä tai etäyhteyden välityksellä

Osallistujat Niklas Wilhelmsson, yksikönpäällikkö, oikeusministeriö (pj)

Juuso Oilinki, erityisasiantuntija, oikeusministeriö

Pertti Rauhio, hallintojohtaja, eduskunnan kanslia

Miska Lautiainen, lainsäädäntöneuvos, valtiovarainministeriö

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

Pentti Mäkinen, Transparency Finland

Markku Jokisipilä, johtaja, eduskuntatutkimuksen keskus

~~Emilia Korkea-aho, apulaisprofessori~~

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri)

Anna Pohjalainen, EU-asiantuntija, oikeusministeriö (sihteeri)

Jaakko Eskola, johtaja, Valtiontalouden tarkastusvirasto

1. **Kokouksen avaaminen ja esityslistan hyväksyminen**

Puheenjohtaja avasi kokouksen klo 10:02. Hyväksyttiin esityslista.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Tilannekatsaus ja syksyn työsuunnitelma**

Sihteeri Sami Demirbas esitteli syksyn työsuunnitelmaa. Työryhmälle on varattu kolme kokouspäivämäärää ja ohjausryhmälle kaksi. Tarvittaessa järjestetään lisäkokouksia. Sekä työryhmän että ohjausryhmän toimikausi päättyy 31.10.2021. Ennen mietinnön lausuntokierrokselle lähettämistä on tarkoitus järjestää sidosryhmille hankkeen esittelytilaisuus. Tämä tapahtuisi todennäköisesti lokakuussa. Mietintö on näillä näkymin lausuntokierroksella vuoden 2021 loppuun asti, ja eduskuntaan hallituksen esitys on tarkoitus viedä keväällä 2022.

1. **Mietintöluonnoksen läpikäynti**

Sihteeri Sami Demirbas kiitti työryhmän jäseniä heidän toimittamistaan kommenteista. Käytiin mietintöluonnos läpi luvuittain, kiinnittäen erityistä huomiota edellisen kokouksen jälkeen tehtyihin muokkauksiin.

Lukujen 1–5 osalta keskusteltiin muun muassa avoimuusrekisterin soveltamisalasta sekä siitä, miten ajatus rekisterin toimivuuden arvioinnista ja sen mahdollisesta laajentamisesta tulisi kirjata mietintöön. Kiinnitettiin huomiota siihen, että vaikuttamistoiminnan luonne muuttuu, kun siirrytään tarkastelemaan alue- ja kuntatason toimijoita. Lisäksi keskusteltiin tarpeesta täydentää tiettyjä osioita ja selkeyttää mietintöä kokonaisuutena. Pohdittiin, millaisia kysymyksiä puoluetoiminnan sulkeminen rekisterin soveltamisalan ulkopuolelle mahdollisesti herättää.

Lukujen 7 (säännöskohtaiset perustelut) ja 14 (lakiehdotus) osalta keskusteltiin muun muassa siitä, mitkä yhteydenpidon kohteet on syytä ilmoittaa henkilön tarkkuudella. Lisäksi keskusteltiin siitä, millä tasolla tapaamisten aiheet kirjataan, sekä siitä, miten toimitaan yleisen kuulumisten vaihtamisen osalta. Kiinnitettiin huomiota siihen, että samalla henkilöllä voi olla eri rooleja, ja tämä osaltaan vaikuttaa avoimuusrekisterisääntelyn kannalta ”harmaiden alueiden” syntyyn. Pohdittiin, miten tätä kysymystä tulisi käsitellä mietinnössä ottaen huomioon, ettei täysin aukottoman järjestelmän luominen ole mahdollista. Soveltamisalan rajoitusten osalta keskusteltiin 3 §:n selkeyttämistarpeista, muun muassa siitä, onko toteutunut vaikuttaminen mahdollista erottaa epäonnistuneesta yrityksestä. Esille nousi myös mahdollisten asiakassuhteisiin liittyvien salassapitovelvoitteiden suhde avoimuusrekisterisääntelyyn. Rekisterin sisältämien tietojen osalta todettiin, että 4 §:stä on nyt poistettu yhteydenpidon määrät. Avoimuusrekisteriin tulisi voida ilmoittaa tiedot suomeksi, ruotsiksi ja englanniksi.

Puheenjohtaja pyysi työryhmän jäseniä toimittamaan mahdolliset kirjalliset kommentit ja muokkausehdotukset sihteeristölle. Puheenjohtaja kertoi, että avoimuusrekisterilain suhteesta perustuslakiin on tarkoitus pyytää lausuntoja ulkopuolisilta asiantuntijoilta.

1. **Muut asiat**

Työryhmän seuraava kokous (24.9.) on tämänpäiväisen kokouksen tavoin tarkoitus järjestää siten, että osallistuminen on mahdollista joko paikan päällä tai etäyhteyden välityksellä.

1. **Kokouksen päättäminen**

Päätettiin kokous klo 12:05.